Broj: 711-I-1098-P-269-20/21-06-11

Zagreb, 28. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Roberta Marčelje, općinskog načelnika Općine Jelenje**,pokrenutom Odlukom Povjerenstva broj: 711-I-336-P-269-20/21-02-11 od 19. veljače 2021.g., na 128. sjednici, održanoj dana 28. svibnja 2021.g., donosi sljedeću:

**ODLUKU**

1. **Istovremenim primanjem plaće za profesionalno obnašanje dužnosti** **općinskog načelnika Općine Jelenje i primanjem naknade za obnašanje javne dužnosti predsjednika Odbora za gospodarski razvoj i infrastrukturu Primorsko-goranske županije, tijekom 2019.g., u ukupnom iznosu od 4.820,10 kn te tijekom 2020.g., u ukupnom iznosu od 5.784,12 kn, dužnosnik Robert Marčelja, općinski načelnik Općine Jelenje, počinio je povredu članka 12. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Robertu Marčelji izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 116. sjednici, održanoj 19. veljače 2021.g., pokrenulo postupak za odlučivanje o sukobu interesa protiv dužnosnika Roberta Marčelje, općinskog načelnika Općine Jelenje, zbog moguće povrede članka 12. ZSSI-a, koja proizlazi iz istovremenog primanja plaće za profesionalno obnašanje navedene dužnosti i primanja naknade za obnašanje javne dužnosti predsjednika Odbora za gospodarski razvoj i infrastrukturu Primorsko-goranske županije tijekom 2019.g. u ukupnom iznosu od 4.820,10 kn te tijekom 2020.g. u ukupnom iznosu od 5.784,12 kn.

Na Odluku o pokretanju postupka dužnosnik Robert Marčelja očitovao se pisanim očitovanjem koje je u Povjerenstvu zaprimljeno 11. ožujka 2021.g. pod brojem 711-U-970-P-269-20/21-03-2. Dužnosnik u očitovanju navodi kako je u Odluci o pokretanju predmetnog postupka naveden kronološki slijed događanja uvidom u podatke Informacijskog sustava Porezne uprave - ISPU, kao i uvidom u internetske stranice Primorsko-goranske županije kojim je utvrđen način dužnosnikovog imenovanja kao i naknada koju je za vrijeme obnašanja dužnosti predsjednika Odbora za gospodarski razvoj i infrastrukturu primio. Svom očitovanju pridodaje i očitovanje Ureda županije, Primorsko-goranske županije u kojem navodi da je sukladno redovnoj proceduri imenovanja radnih tijela, uredno naveo da obnaša dužnost Načelnika Općine Jelenje. Na kraju dodaje da ne sudjeluje u isplati naknada radnim tijelima PGŽ-e, niti je imao ili ima utjecaj na iznos i način isplate naknade, dok kako je u Odluci navedeno nema prepreka da bude član predmetnog radnog tijela, odnosno Odbora za gospodarski razvoj i infrastrukturu PGŽ-e.

Člankom 3. stavkom 1. točkom 39. ZSSI-a propisano je da su općinski načelnici dužnosnici smislu navedenog Zakona. Uvidom u Registar dužnosnika te rezultate provedenih Lokalnih izbora utvrđeno je da je Robert Marčelja obnašao dužnost općinskog načelnika Općine Jelenje od 8. lipnja 2017.g. do 21. svibnja 2021.g. te da je ponovno izabran na istu dužnost. Stoga je i Robert Marčelja, povodom obnašanja navedenih dužnosti, obvezan postupati sukladno odredbama ZSSI-a.

Povjerenstvo je u predmetnom postupku izvršilo uvid u podnesena Izvješća o imovinskom stanju dužnosnika iz kojih je utvrđeno da da dužnosnik Robert Marčelja dužnost općinskog načelnika Općine Jelenje obnaša profesionalno, za što prima plaću.

Uvidom u podatke Informacijskog sustava Porezne uprave – ISPU utvrđeno je kako je dužnosnik od Primorsko-goranske županije u 2019.g. primio ukupno iznos od 4.820,10 kn i to po uplatama dana 26. srpnja 2019.g., 23. rujna 2019.g., 11. studenog 2019.g., 28. studenog 2019.g. i 20. prosinca 2019.g. te u 2020.g. u ukupnom iznosu od 5.784,12 kn i to po uplatama dana 14. veljače 2020.g., 9. lipnja 2020.g., 8. srpnja 2020.g., 11. kolovoza 2020.g., 30. rujna 2020.g. i 30. listopada 2020.g.

Uvidom u internetske stranice Primorsko-goranske županije utvrđeno je da je Skupština Primorsko-goranske županije predstavničko tijelo građana Primorsko-goranske županije i tijelo područne (regionalne) samouprave koje donosi akte u okviru svog djelokruga te obavlja druge poslove u skladu sa zakonom i Statutom Županije. Člankom 44. Statuta Primorsko-goranske županije propisano je da Županijska skupština Primorsko-goranske županije ima 19 stalnih radnih tijela – odbora. Sastav, broj članova, djelokrug i način rada radnih tijela utvrđuje se Poslovnikom Županijske skupštine. Konstituirajuća sjednica sadašnjeg saziva (2017.- 2021.) održana je 13. srpnja 2017.g. U podacima o ustroju Skupštine navodi se da su članovi Odbora za gospodarski razvoj i infrastrukturu: Edvard Badurina, predsjednik (od 30. svibnja Robert Marčelja), Nenad Marinac, potpredsjednik, Branko Grašo, član, Ante Periš, član (od 27. rujna 2018. godine Damir Dumančić) i Martin Kvaternik, član.

Uvidom u „Službene novine Primorsko-goranske županije“ utvrđeno je da je Županijska skupština Primorsko-goranske županije na 20. sjednici, 30. svibnja 2019. godine, donijela je Odluku o razrješenju predsjednika Odbora za gospodarski razvoj i infrastrukturu Edvarda Badurine, na vlastiti zahtjev, KLASA: 021-04/19-01/3 URBROJ: 2170/1-01-01/5-19-88.

Županijska skupština Primorsko-goranske županije je na istoj sjednici donijela Odluku o izboru Robert Marčelja za predsjednika Odbora za gospodarski razvoj i infrastrukturu, KLASA: 021-04/19-01/3 URBROJ: 2170/1-01-01/5-19-89. Obje Odluke objavljene su u „Službenim novinama Primorsko-goranske županije“ broj: 14/XXVII 31. svibnja 2019.g.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 89. Zakona o lokalnim izborima („Narodne novine“, broj 144/12., 121/16. i 98/19., 42/20. i 144/20.) propisane su nespojive dužnosti općinskog načelnika, gradonačelnika i župana te njihovih zamjenika, odnosno što za vrijeme obnašanja tih dužnosti istovremeno ne mogu obnašati. Među navedenim odredbama ne nalazi se odredba iz koje proizlazi da navedeni dužnosnici ne mogu istovremeno obnašati i dužnost člana odbora (radnog tijela) Županijske skupštine. Povjerenstvo navedene odredbe Zakona o lokalnim izborima tumači na način da u smislu članka 13. stavka 1. ZSSI-a, dopuštaju navedenim dužnosnicima da istovremeno obnašaju i dužnost člana odbora Županijske skupštine.

Međutim, člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primiti drugu plaću ni naknadu za obavljanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 90. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12. i 19/13., 137/15, 123/17, 98/19 i 144/20) propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obavljati profesionalno ili volonterski. Navedene osobe, koje dužnost obavljaju profesionalno, imaju, sukladno članku 90.a stavku 1. istog Zakona, pravo na plaću kao i druga prava iz rada.

Člankom 6. stavkom 1. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10.) propisano je da naknade za rad zamjenika župana, gradonačelnika i njihovih zamjenika te općinskih načelnika i njihovih zamjenika, koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće.

Povjerenstvo stoga utvrđuje kako plaća za profesionalno obnašanje dužnosti na lokalnoj razini, kao i volonterska naknada za volontersko obnašanje iste, predstavljaju novčani primitak za obnašanje javne dužnosti te se smatraju plaćom u smislu članka 4. stavka 1. ZSSI-a.

Člankom 38. Zakona o lokalnoj i područnoj (regionalnoj) samoupravi propisano je da Predstavničko tijelo osniva stalne ili povremene odbore i druga radna tijela u svrhu pripreme odluka iz njegovog djelokruga. Sastav, broj članova, djelokrug i način rada utvrđuju se poslovnikom ili posebnom odlukom o osnivanju radnog tijela. Slijedom navedenog, utvrđuje se kako obnašanje dužnosti člana odbora, kao radnog tijela Županijske skupštine, a obzirom na način izbora članova te djelokrug odbora, nedvojbeno predstavlja obnašanje druge javne dužnosti u smislu članka 13. stavka 1. i članka 12. ZSSI-a.

Stoga dužnosnik koji obnaša dužnost općinskog načelnika može biti član odbora Županijske skupštine, ali za istu drugu javnu dužnost ne smije primati naknadu.

Slijedom gore navedenog utvrđeno je kako je dužnosnik Robert Marčelja istovremeno uz primanje plaće za profesionalno obnašanje dužnosti općinskog načelnika Općine Jelenje primao i naknadu za obnašanje javne dužnosti predsjednika Odbora za gospodarski razvoj i infrastrukturu Primorsko-goranske županije u 2019.g. u ukupnom iznosu od 4.820,10 kn te u 2020.g. u ukupnom iznosu od 5.784,12 kn, što što predstavlja povredu članka 12. ZSSI-a te je Povjerenstvo donijelo odluku kao što je navedeno u točki I. izreke. Povjerenstvo pritom napominje kako je odgovornost za postupanje sukladno odredbama ZSSI-a, odnosno za primanje eventualnih nedozvoljenih naknada osobno na dužnosniku, neovisno tko je odobravao predmetne isplate.

Člankom 42. ZSSI-a propisane sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik navedeni iznos naknada primao u duljem vremenskom razdoblju, odnosno dulje od godinu dana.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja ublažava težinu povrede odredbi ZSSI-a te upućuju na potrebu izricanja najniže sankcije unutar propisanog raspona, Povjerenstvo je ocijenilo okolnost da dužnosnik više ne prima navedenu naknadu.

Slijedom navedenog kao primjerena sankcija utvrđuje se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 4.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Robert Marčelja, elektroničkom dostavom
2. Objava na internetskoj stranici Povjerenstva
3. Pismohrana